Αθήνα 20 Αυγούστου 2002

Αναστάσιος Ζαχαρίου SV1RD
Email sv1rd@qsl.net

ΠΑΡΑΤΗΡΗΣΕΙΣ ΣΤΟ ΣΧΕΔΙΟ ΓΙΑ ΤΟΝ
“ΚΑΝΟΝΙΣΜΟ ΛΕΙΤΟΥΡΓΙΑΣ ΕΡΑΣΙΤΕΧΝΙΚΩΝ ΣΤΑΘΜΩΝ ΑΣΥΡΜΑΤΟΥ”
ΕΚΔΟΣΗ 8η

Γενικά έχω θετική γνώμη για τον κανονισμό και κινείται σε σωστά πλαίσια, αλλά σε συγκεκριμένα άρθρα έχω κάποιες παρατηρήσεις. 

ΑΡΘΡΟ 3
1.2 Η κατηγορία 2 θα πρέπει να έχει και τους 50MHz (που είναι vhf) όπως και σε άλλες Ευρωπαϊκές χώρες (πχ Ην Βασίλειο), άρα θα πρέπει να αλλάξει «…. από το όριο των 30MHz και άνω»

ΑΡΘΡΟ 4
4 . Σε όλο τον πολιτισμένο κόσμο τα πανεπιστήμια και ερευνητικά ιδρύματα είναι φυτώρια ραδιοερασιτεχνικής δραστηριότητας και πολλά από αυτά έχουν το ραδιοερασιτεχνικό  club τους και φυσικά τον σταθμό τους. Το πρόβλημα είναι ότι ενώ σε πολλές χώρες λειτουργεί το εθιμικό δίκαιο, στην χώρα μας υπάρχει  ο υποχρεωτικός και αρκετά σφικτός νόμος περί σωματείων που εξυπηρέτησε κάποτε συγκεκριμένες σκοπιμότητες, αλλά ισχύει ακόμα και εμποδίζει την εύκολη δημιουργία ραδιολεσχών. 
Όπως αναφέρεται το άρθρο 4 είναι ζήτημα αν 1-2 Εκπαιδευτικά Ιδρύματα έχουν τέτοια εργαστήρια. Ο όρος εργαστήρια όμως παραπέμπει και σε οικονομική συναλλαγή και επαγγελματική δραστηριότητα ερευνητικών προγραμμάτων. 
Επίσης εξαιρούνται οργανισμοί ή φορείς που θα είχαν σχέση και ενδιαφέρον όπως το τηλεπικοινωνιακό μουσείο του ΟΤΕ ή άλλα μουσεία επιστήμης που θα ιδρυθούν στο μέλλον, το Σώμα Ελλήνων Προσκόπων και Οδηγών που ήδη έχουν το SV1SEP και από τα μέλη τους ξεπηδούν νέοι ραδιοερασιτέχνες. Άλλα επιστημονικά ή ερευνητικά ιδρύματα που έχουν ραδιοερασιτέχνες και με την ύπαρξη ραδιοερασιτεχνικού σταθμού θα προκύψουν νέοι επιστήμονες ραδιοερασιτέχνες ή πρόοδος στην ραδιοερασιτεχνική έρευνα.
Προτείνω την «δυνατότητα εγκατάστασης ραδιοερασιτεχνικού σταθμού σε κάθε πανεπιστήμιο, σχολή τριτοβάθμιας εκπαίδευσης, ερευνητικό ίδρυμα ή άλλο οργανισμό ή φορέα, με την προϋπόθεση ότι υπάρχει απόφαση της Διοίκησής του και υπεύθυνος του σταθμού ραδιοερασιτέχνης αδείας 1ης κατηγορίας ή υπεύθυνος συγκεκριμένος ραδιοερασιτεχνικός σύλλογος».

5. Το αντίθετο βλέπουμε εδώ, δηλαδή οποιοσδήποτε φορέας του δημοσίου θα μπορεί να έχει ραδιοερασιτεχνικό σταθμό χωρίς να έχει ραδιοερασιτέχνη χρήστη με ότι μπορεί να συνεπάγεται αυτό. Δηλαδή οποιοσδήποτε δημόσιος υπάλληλος θα μπορεί να τον χρησιμοποιεί με άγνωστες συνέπειες και διαδικασίες. Θα πρέπει και εδώ να μπει η προϋπόθεση ότι “υπάρχει υπεύθυνος του σταθμού ραδιοερασιτέχνης αδείας 1ης κατηγορίας  ή υπεύθυνος ραδιοερασιτεχνικός σύλλογος”.

ΑΡΘΡΟ 5
3.3 Προφανώς εννοεί ομάδες διακριτικών κλήσης για την εκχώρηση τους σε δικαιούχους ραδιοερασιτέχνες.

ΑΡΘΡΟ 6
1.2 Ποιο σκοπό μπορεί να έχει η διάκριση των κατηγοριών της 2ης από τα 12 και της πρώτης από τα 16, γιατί να μην δίνεται η δυνατότητα σε κάποιον να μπαίνει κατευθείαν από τα 12 στην 1η κατηγορία αν έχει τα προσόντα, δηλαδή η γνώση επιπλέον του κώδικας Μορς;

ΑΡΘΡΟ 7
2. Τι είδους πιστοποίηση πρέπει να έχει το συγκεκριμένο πρόσωπο που θα γνωρίζει τον μορσικό κώδικα;

ΑΡΘΡΟ 12 
5. Θα ήταν ευκαιρία εδώ να δοθεί συγκεκριμένο πρόθεμα για το Άγιο Όρος (ίσως το J40) για να λυθούν επιτέλους προβλήματα του παρελθόντος. Ούτως ή άλλως το Άγιο Όρος είναι ξεχωριστή “ραδιο-οντότητα”. 

ΑΡΘΡΟ 14
1. Οι ραδιοερασιτεχνικοί σύλλογοι έχουν σαν σκοπό την ραδιοερασιτεχνική ενημέρωση, την πρόοδο στην τηλεπικοινωνιακή έρευνα, την οργάνωση της ραδιοερασιτεχνικής δραστηριότητας και δευτερευόντως, λόγω της ύπαρξης πληθώρας εκπαιδευμένων εθελοντών στις τηλεπικοινωνίες την οργανωμένη προσφορά  σε περιπτώσεις εκτάκτων αναγκών. Με την διατύπωση του άρθρου όπως έχει στο σχέδιο φαίνεται ότι οι Ραδ/κοί σύλλογοι αποτελούνται από ειδικούς ή ασχολούμενους με τις έκτακτες ανάγκες ενώ η αλήθεια είναι ότι αποτελούνται από ασχολούμενους με τις πάσης φύσεως επικοινωνίες και ότι η δυνατότητα βοήθειας στο κοινωνικό σύνολο προέρχεται από την γνώση αυτή και την εμπειρία που έχουν αποκομίσει με την ενασχόληση αυτή.

ΑΡΘΡΟ 15
4. Θα πρέπει να μπει μία εξαίρεση όπως υπάρχει ήδη και χρησιμοποιείται σε όλο τον κόσμο. “Εξαίρεση αποτελεί χρήση του σταθμού, από προσκόπους στο ‘Jamboree on the Air’, από παιδιά στο  ‘Kids Day’ και ανάλογες περιπτώσεις εκπαιδευτικών δραστηριοτήτων, καθώς και σε μεμονωμένες  περιπτώσεις εκπαίδευσης και μύησης τρίτων στο χόμπυ, με την άμεση ευθύνη και επίβλεψη του χειριστή” κάτι που ήδη γίνεται άτυπα .

5. Σύμφωνα με την πολύ περιορισμένη διατύπωση του άρθρου ή έκφραση “ο καιρός είναι καλός” ή “ο ραδιοερασιτεχνικός σύλλογος τάδε έκανε σήμερα την κοπή της πίτας του”, είναι αντικανονική εκπεμπόμενη από ραδιοερασιτέχνη. Επιπλέον δίνεται η εντύπωση ότι οι ραδιοερασιτέχνες είναι μερικοί κλειστοί αντικοινωνικοί, που ασχολούνται μόνο με δοκιμές και μετρήσεις κάτι που φυσικά δεν ισχύει. Εκτός αυτού πολλές φορές στις ραδιοερασιτεχνικές συχνότητες αναφέρονται και άλλες δραστηριότητες πχ προσκοπικές, παίζεται μέσω ασυρμάτου σκάκι, γίνονται συζητήσεις για αερομοντελισμό, ορειβασία, ιστιοπλοΐα, μετεωρολογία, αστρονομία, ραδιοαστρονομία και άλλα θέματα επιστημονικών γνώσεων ή γνώσεων και πληροφοριών που γυμνάζουν το μυαλό και το σώμα.
 Επίσης στην χρησιμοποίηση κρυπτογραφημάτων θα πρέπει να αλλαχθεί το “οποιουδήποτε κώδικα” με “οποιουδήποτε μυστικού κώδικα” και να αφαιρεθεί η αναφορά στον κώδικα Q, ειδάλλως όλες οι μη φωνητικές επικοινωνίες θα είναι παράνoμες ακόμα και o κώδικας MORS, η ψηφιακή επικοινωνία και μεταφορά αρχείων  .arc .zip, 7plus, lzh ή άλλων αποδεκτών μορφών ψηφιακής συμπίεσης (gif, jpeg κλπ) ακόμη και οι κώδικες AMTOR, PACTOR, θα είναι παράνομοι. Αλλά ακόμα και στις φωνητικές επικοινωνίες εκτός του κώδικα Q αναφέρονται πολλές φορές κωδικοποιημένα στοιχεία πχ Locator ή συντεταγμένες με αρκετούς τρόπους Lat, long, utm κλπ ή αναφορά σήματος RST, η χρησιμοποίηση του φωνητικού κώδικα κλπ

7. Είναι παράλογο σε κάθε εκπομπή να αναφέρεται το διακριτικό του σταθμού 2 φορές στην αρχή και το τέλος, ειδικά αν η ανταπόκριση έχει σύντομες εκπομπές. Το παλαιό καθεστώς να λέγεται το διακριτικό στην αρχή και στο τέλος της ανταπόκρισης και μετά σε διαστήματα όχι μεγαλύτερα των 5-10 λεπτών είναι πιο εφικτό και αντανακλά την πραγματικότητα. Άλλωστε στις ψηφιακές επικοινωνίες (AX.25) το διακριτικό αναφέρεται σε κάθε πακέτο μία φορά στην αρχή. Στο AMTOR - PACTOR και σε άλλα πρωτόκολλα η κάθε εκπομπή είναι αδύνατο να έχει το διακριτικό λόγω της φύσεως του πρωτοκόλλου.
Επίσης θα πρέπει να προστεθεί η δυνατότητα σε περιπτώσεις ανταποκρίσεων που αναφέρονται στο άρθρο 17 (επικοινωνίες ή ασκήσεις επικοινωνιών Έκτακτης Ανάγκης) να αναφέρονται εκτός των νομίμων διακριτικών τα τακτικά διακριτικά (Δηλ η Υπηρεσία ή η θέση που επικουρείται) των σταθμών, εφόσον αυτό διευκολύνει  την επικοινωνία.

9. Πολύ περιορισμένη διατύπωση όπως και στην παράγραφο 5. Πληροφορίες Όπως “στον τάδε δρόμο έχει μποτιλιάρισμα”, ή “ο καιρός σήμερα είναι βροχερός”, ή “ποια ήταν η δραστηριότητα κάποιου συλλόγου”, ή “πως ήταν η προσκοπική εκδρομή” θα θεωρούνται πληροφορίες που δεν προορίζονται αποκλειστικά για τον οποιοδήποτε ραδιοερασιτέχνη. Ούτως ή άλλως η παράγραφος 14 του άρθρου 15 εξασφαλίζει το ήθος την ποιότητα και ειλικρίνεια της εκπομπής. Το σωστό κατά την γνώμη μου θα ήταν «Απαγορεύεται η αξιοποίηση από τον ραδιοερασιτέχνη οποιαδήποτε πληροφορίας προέρχεται από άλλες υπηρεσίες (δηλ μη ραδιοερασιτεχνικές)  και δεν προορίζεται για αυτόν, με την επιφύλαξη του άρθρου 17».

14 «Με την επιφύλαξη του άρθρου 17» (όχι 16)

17.3 Η χρησιμοποιηθείσα ισχύς, αν και είναι θετικό για τον χρήστη να γράφεται, εν τούτοις είναι δύσκολο, γιατί όσα logbook γνωρίζω έντυπα ή ηλεκτρονικά δεν έχουν την δυνατότητα αυτή, κατά την γνώμη μου θα πρέπει να είναι προαιρετική και υποχρεωτική μόνο στις περιπτώσεις του άρθρου 21 παράγραφος 2, εκτός αυτού έχουν εμφανιστεί ήδη στην αγορά συσκευές, που μπορούν να ρυθμίζουν μόνες τους την ισχύ εκπομπής ανάλογα με τη στάθμη σήματος του ανταποκριτή.

ΑΡΘΡΟ 16
2. Εδώ χρειάζονται διευκρινήσεις, τι εθνικότητας θα είναι το αεροσκάφος και πως θα ελεγχθεί ένα αεροσκάφος που θα είναι διερχόμενο από την χώρα μας. Επίσης αν θα είναι στα όρια του εδάφους, του ελληνικού εναέριου χώρου ή του ελληνικού FIR.

ΑΡΘΡΟ 17
Θα πρέπει επίσης να προστεθεί ίσως σε νέα παράγραφο, ότι «Σε περίπτωση έκτακτης ανάγκης όλες οι ραδιοερασιτεχνικές επικοινωνίες που δεν έχουν σχέση με το θέμα θα πρέπει να λαμβάνουν υπόψη τις αυξημένες ανάγκες των δικτύων που συμμετέχουν και οι συχνότητες κλήσεως, κινδύνου ή σχετικών με την ευαίσθητη περιοχή επαναληπτών ή ψηφιακών οδεύσεων, να αφεθούν για χρήση των σταθμών που συμμετέχουν στην αντιμετώπιση της έκτακτης ανάγκης. Από όλους τους σταθμούς που συμμετέχουν σε μία περίπτωση έκτακτης ανάγκης οι σταθμοί που είναι ενταγμένοι σε ένα σύστημα ΠΣΕΑ ή αντίστοιχο (πχ ΓΓΠΠ) έχουν προτεραιότητα έναντι των υπολοίπων ».

ΑΡΘΡΟ 20
2. Μάλλον θα πρέπει να προστεθεί και υψηλής τάσης τροφοδοσίας.

ΑΡΘΡΟ 21
1. (Όπως και στο Άρθρο 3 παράγραφο 1.2) δεν βλέπω τον λόγο γιατί την υποζώνη συχνοτήτων 50-52 MHz δεν επιτρέπεται να χρησιμοποιεί η κατηγορία 2. Είναι συχνότητες vhf και τα ανοίγματα για μακρινές επαφές είναι σπάνια (ελάχιστα λιγότερο σπάνια από ότι στους 144MHz). Η ύπαρξη πολλών μακρινών ραδιοφάρων εκεί και η δυσκολία μακρινής επαφής, θα δώσει στους κατόχους ραδιοερασιτεχνικής αδείας 2ης κατηγορίας το κίνητρο για εκμάθηση του κώδικα ΜΟΡΣ και μεταπήδηση στην 1η κατηγορία Αυτή η υποζώνη είναι κατά την γνώμη μου το λογικό σκαλοπάτι για την αλλαγή κατηγορίας.

5&6. Οι συχνότητες εκπομπής μας καθορίζονται με κυρωθέντα νόμο από τον Διεθνή Κανονισμό Συχνοτήτων όπου έχουμε ήδη σημειώσει της επιφυλάξεις μας και έχουμε υπογράψει σαν χώρα. Ταυτόχρονα κωδικοποιούνται από τον εθνικό κανονισμό συχνοτήτων που βγαίνει με υπουργική απόφαση. Τώρα θα υπάρχει και άλλη βαθμίδα κωδικοποίησης;

8. Και εδώ θα πρέπει να μπει «… άνω των 30MHz» όπως και στην παράγραφο 1 του παρόντος αλλά και στο άρθρο 3 παράγραφος 1.2.

9. Προφανώς αναφέρεται σε συχνότητες κάτω των 30 MHz ειδάλλως αποκλείονται όλες οι ψηφιακές επικοινωνίες υψηλής ταχύτητας μεγαλύτερες από 9.6 kbps/s

ΑΡΘΡΟ 25
3. Παράλογο και σε αντίθεση με τους διεθνείς κανονισμούς, είναι σαν να δίνει έμμεσα το δικαίωμα σε οποιοδήποτε συνάδελφο ραδιοερασιτέχνη ή μη, να παρενοχλεί αλλοδαπούς επισκέπτες και φυσικά να δίνεται κακό όνομα στην χώρα μας. Είναι σε αντίθεση με το Άρθρο 15 παράγραφος 16 και ακούγεται πάρα πολύ άσχημα. Προτείνω να αφαιρεθεί τελείως.

ΑΡΘΡΟ 26
Θα πρέπει να προστεθεί η μετάβαση από τα υφιστάμενα διακριτικά συλλόγων στο νέο πρόθεμα SΖ, Η αλλαγή του διακριτικού του ήδη υπάρχοντος στο Άγιο Όρος (μοναχού) σε νέο με πρόθεμα J40, όπως ανάφερα παραπάνω στο άρθρο 12 παράγραφος 5. 

ΠΑΡΑΡΤΗΜΑ 1
Α. Χαρακτηριστικά κλήσεως Κατηγορίας 1 και 2 – SV1/SW1 κλπ ακολουθούμενο από 3 λατινικά γράμματα. Μα ήδη αρκετοί από εμάς όπως και ο υποφαινόμενος έχουμε 2 γράμματα.
Β. Χαρακτηριστικά κλήσεως Αναμεταδοτών φωνής και ραδιοφάρων SV1… ακολουθούμενο από 1 ή 2 γράμματα  Εδώ στα 2 γράμματα ερχόμαστε σε σύγκρουση με όσα ανέφερα αμέσως παραπάνω στο Α.
Γ. Τα χαρακτηριστικά κλήσεως αναμεταδοτών – επαναληπτών και ραδιοφάρων δίνονται όπως αναφέρεται σε συλλόγους ή μεμονωμένους ραδιοερασιτέχνες σε ειδικές περιπτώσεις νησιωτικών ή απομονωμένων περιοχών της χώρας. Πέρα από την ασάφεια του τι σημαίνει νησιωτική ή απομονωμένη περιοχή, είναι παράλογο αυτό που σημειώνεται εδώ, δεν αναφέρεται πουθενά σε κανένα νόμο από όσο ξέρω μέχρι στιγμής και έρχεται και σε αντίθεση με ήδη εγκεκριμένες άδειες που φαίνονται και από τον υπάρχοντα κατάλογο των εγκεκριμένων αναμεταδοτών. Αυτή την στιγμή μόνο στο δίκτυο APRS οι μισοί αναμεταδότες έχουν εγκατασταθεί από ιδιώτες ακόμα και σε πολύ μεγάλες πόλεις. 
Όπως ανέφερα και νωρίτερα στην χώρα μας λόγω της δυσκολίας να δημιουργηθεί σωματείο, έχουν εμφανιστεί ομάδες ενδιαφέροντος με συγκεκριμένα θέματα πχ ATHNet (Athens Packet Radio Internetworking Group), APRS, Acropolis DX club, DX Happy net, Greek Telegraphy Club. 50MHz DX team, Greek PSK Group  αλλά και άλλα λιγότερο ή περισσότερο οργανωμένα ή γνωστά που ασχολούνται με συγκεκριμένα θέματα. Είναι δύσκολο ή αδύνατο στους ραδιοερασιτεχνικούς συλλόγους να ασχοληθούν με πρωτοποριακές τεχνολογίες ή εξειδικευμένα ραδιοερασιτεχνικά θέματα, αν τα συγκεκριμένα θέματα δεν έχουν μεγάλη πέραση και δεν υπάρχει αντίστοιχη πίεση από πολλά μέλη. 
Δεν πρόκειται να προχωρήσουμε σε έρευνες και πειραματισμούς στα μικροκύματα για παράδειγμα, αν δεν τοποθετηθούν ραδιοφάροι στις συχνότητες πάνω από τους 440 MHz και αυτό κανένας σύλλογος δεν το έχει κάνει μέχρι στιγμής και κανείς δεν θα εξασφαλίσει ότι θα κάνει, για να κάνουν μια χούφτα άτομα δοκιμές. 
Αυτό το είδαμε και στην ενασχόληση με το APRS. Εκτός από ένα σύλλογο στην Θεσσαλονίκη (ΕΡΒΕ), και για ένα χρόνο σχεδόν αφότου ξεκίνησαν οι δοκιμές, ελάχιστα ασχολήθηκαν οι υπόλοιποι σύλλογοι. Ασχολήθηκαν όταν είδαν ότι υπάρχει πολύ ενδιαφέρον στο θέμα και το δίκτυο εξαπλώθηκε σε όλη την χώρα. Αυτό που υπονοεί έμμεσα η παράγραφος αυτή, πέρα από την ασάφειά του, θα είναι η ταφόπλακα οποιασδήποτε έρευνας και προόδου στις ραδιοερασιτεχνικές συχνότητες, και δεν στηρίζεται σε κανένα προϋπάρχοντα νόμο. Σαφώς θα πρέπει να προτιμώνται οι σύλλογοι άλλα να μην αποκλείονται μεμονωμένες ομάδες ραδιοερασιτεχνών που θέλουν να πειραματιστούν ή να κάνουν κάτι καινούργιο. Προτείνω να αλλαχθεί ως εξής «Τα χαρακτηριστικά κλήσεως αναμεταδοτών – επαναληπτών και ραδιοφάρων δίνονται όπως αναφέρεται σε συλλόγους ή μεμονωμένους ραδιοερασιτέχνες».
.
Σημείωση 1 Το κοινό χαρακτηριστικό κλήσεως για SV και SW θα έχει τα παρακάτω προβλήματα.
1. Θα χρησιμοποιείται πολύ σύντομα (από την χρήση και μόνο) μόνο το επίθεμα με αποτέλεσμα πρακτικά σε λίγα χρόνια να μην είναι κατανοητό σε ποια κατηγορία ανήκει ο κάθε σταθμός εύκολα και θα χρειάζονται κουραστικές (ψυχοφθόρες) διευκρινήσεις και θα χωρίσουν τους συναδέλφους ραδιοερασιτέχνες σε ‘εύθικτους’ και ‘αστυνόμους’.
2. Τεράστια σπατάλη διακριτικών αν σκεφθείτε ότι εκτός από το διπλασιασμό των κρατημένων διακριτικών, ήδη η σειρά SW θα ξεκινήσει τουλάχιστον από το GXX και όλα τα προηγούμενα θα είναι άχρηστα.
3. Ενίσχυση της εικόνας που έχουν ήδη πολλοί ραδιοερασιτέχνες περί  ταυτότητας του διακριτικού και της προσωπικότητας του χρήστη.
Το αντίθετο προσωπικά θα πρότεινα και όχι μόνο να έχουν ξεχωριστή σειρά τα διακριτικά SV και SW αλλά ακόμα και ανά περιοχή δηλαδή ξεχωριστή σειρά για SV1, SV2 κλπ Αυτό σημαίνει ότι τα διακριτικά δεν θα είναι μοναδικά στο suffix, θα υποχρεώνονται εκ των πραγμάτων όλοι να λένε όλο το διακριτικό, θα σπάσει η εικόνα της παντρειάς μας με το διακριτικό μας και τέλος θα υπάρχει τεράστια εξοικονόμηση διακριτικών, αφού πρακτικά 9πλασιάζονται, και τέλος θα είναι πιο εύκολη η κατανομή διακριτικών, στις κατά τόπους διευθύνσεις. Μην ξεχνάτε ότι ήδη η σειρά SV0 έχει ξεχωριστή αρίθμηση.

Ελπίζω να βοηθήσω στην καλύτερη συγκρότηση του κανονισμού με σκοπό την σωστότερη ανάπτυξη του ραδιοερασιτεχνισμού στην χώρα μας.

Μετά τιμής 

Τάσος Ζαχαρίου SV1RD
Εθνική Τράπεζα της Ελλάδος 
Διεύθυνση Επικοινωνιών
Ομάδα Ελέγχου, Τεχνικής υποστήριξης δικτύου Data